ΚΟΙΝΗ ΘΕΣΗ (ΕΚ) αριθ. 66/98 που καθορίστηκε από το Συμβούλιο στις 16 Νοεμβρίου 1998 για την έκδοση, του κανονισμού (ΕΚ) αριθ. . . ./98 του Συμβουλίου, της . . ., για την εγγραφή στα νηολόγια και εκμετάλλευση εντός της Κοινότητας ορισμένων τύπων αεριωθούμενων υποηχητικών πολιτικών αεροπλάνων που έχουν τροποποιηθεί και επαναπιστοποιηθεί ως τηρούντα τα πρότυπα του τόμου 1 δεύτερο μέρος, κεφάλαιο 3 του παραρτήματος 16 της σύμβασης για τη διεθνή πολιτική αεροπορία, τρίτη έκδοση (Ιούλιος 1993) (98/C 404/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 84 παράγραφος 2,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία του άρθρου 189 Γ της συνθήκης (3),

Εκτιμώντας:

(1) ότι ένας από τους βασικότερους στόχους της κοινής πολιτικής μεταφορών είναι η βιώσιμη κινητικότητα 7 ότι η πολιτική αυτή μπορεί να ορισθεί ως η συνολική εκείνη προσέγγιση, στόχος της οποίας είναι η εξασφάλιση τόσο της αποτελεσματικής λειτουργίας των μεταφορικών συστημάτων της Κοινότητας, όσο και της προστασίας του περιβάλλοντος 7 ότι ενδείκνυται η λήψη τεχνικών μέτρων που θα συμβάλουν στην επίτευξη βιώσιμης κινητικότητας 7

(2) ότι η ανακοίνωση της Επιτροπής για τη μελλοντική ανάπτυξη της κοινής πολιτικής μεταφορών - μια σφαιρική προσέγγιση της δημιουργίας κοινοτικού πλαισίου για την επίτευξη βιώσιμης κινητικότητας - αναφέρεται ρητά στην καθιέρωση του κανόνα της μη εγγραφής για τα θορυβωδέστερα αεροπλάνα 7

(3) ότι στο πέμπτο πρόγραμμα δράσης του 1992 για το περιβάλλον, η ευρύτερη προσέγγιση του οποίου επικροτήθηκε από το Συμβούλιο και τους αντιπροσώπους των κυβερνήσεων των κρατών μελών, συνελθόντων στο πλαίσιο του Συμβουλίου, με το ψήφισμά της της 1ης Φεβρουαρίου 1993 (4), προβλέπεται η λήψη περαιτέρω νομοθετικών μέτρων με στόχο τη μείωση των εκπομπών θορύβου από τα αεροπλάνα 7 ότι στο προαναφερόμενο πρόγραμμα καθορίζεται ως στόχος ότι ουδείς πρέπει να εκτίθεται σε επίπεδα θορύβου που θέτουν σε κίνδυνο την υγεία και την ποιότητα ζωής 7

(4) ότι η ανάπτυξη των δραστηριοτήτων αεροπορικών μεταφορών στα κοινοτικά αεροδρόμια εξαρτάται όλο και περισσότερο από περιβαλλοντικούς περιοριστικούς όρους 7 ότι η λειτουργική εκμετάλλευση λιγότερο θορυβωδών αεροσκαφών στα αεροδρόμια αυτά μπορεί να συμβάλει στην καλύτερη χρήση του διαθέσιμου δυναμικού των αεροδρομίων 7

(5) ότι οι παλαιότεροι τύποι αεροπλάνων που έχουν τροποποιηθεί με στόχο τη βελτίωση της στάθμης του οικείου πιστοποιητικού θορύβου έχουν επιδόσεις θορύβου σημαντικά χειρότερες, λαμβανομένης υπόψη της μάζας τους, από τις αντίστοιχες επιδόσεις των σύγχρονων τύπων αεροπλάνων που εξ αρχής πιστοποιούνται ως πληρούντα τις προδιαγραφές του τόμου 1 δεύτερο μέρος κεφάλαιο 3 του παραρτήματος 16 της σύμβασης για τη διεθνή πολιτική αεροπορία, τρίτη έκδοση (Ιούλιος 1993) 7 ότι οι τροποποιήσεις αυτές παρατείνουν μεν τη διάρκεια ζωής ενός αεροπλάνου που υπό ομαλές συνθήκες θα είχε αποσυρθεί από την κυκλοφορία, αλλά τείνουν να επιδεινώσουν τις επιδόσεις εκπομπής αερίων και κατανάλωσης καυσίμων από κινητήρες παλαιότερης τεχνολογίας 7 ότι οι κινητήρες των αεροπλάνων μπορούν να αντικατασταθούν προκειμένου να επιτευχθούν επιδόσεις θορύβου που μπορούν να συγκριθούν με τους κινητήρες που εξ αρχής πιστοποιήθηκαν ως πληρούντες τις προδιαγραφές του ως άνω κεφαλαίου 3 7

(6) ότι ο κανόνας με τον οποίο απαγορεύεται η εγγραφή αυτών των παλαιότερων τροποποιημένων τύπων αεροπλάνων στα νηολόγια των κρατών μελών, από την 1η Απριλίου 1999, μπορεί να θεωρηθεί προστατευτικό μέτρο στόχος του οποίου είναι η αποτροπή της επιδείνωσης του θορύβου στα περίχωρα των κοινοτικών αεροδρομίων, αλλά και η βελτίωση της κατανάλωσης καυσίμων και της εκπομπής καυσαερίων 7

(7) ότι σε μια Κοινότητα χωρίς εσωτερικά σύνορα ενδείκνυται η εξαίρεση από τον κανόνα της μη εγγραφής εκείνων των αεροπλάνων που έχουν εγγραφεί στα νηολόγια οποιουδήποτε κράτους μέλους πριν από την 1η Απριλίου 1999 7

(8) ότι, λαμβανομένης υπόψη της υφιστάμενης κοινοτικής νομοθεσίας για τον θόρυβο των αεροπλάνων, η παρούσα πρωτοβουλία πρέπει να αναληφθεί σε κοινοτικό επίπεδο με τη θέσπιση δεσμευτικών κοινοτικών κανόνων 7

(9) ότι ο κανόνας της μη εγγραφής και ο κανόνας της μη εκμετάλλευσης με μια κατάλληλη μεταβατική περίοδο, αποτελεί το συνδυασμό εκείνου που είναι τεχνικά εφικτό με τα οφέλη που μπορεί να προκύψουν για το περιβάλλον, χωρίς άσκοπες οικονομικές επιβαρύνσεις 7

(10) ότι είναι αναγκαίο να ελαχιστοποιηθούν οι πιθανές στρεβλώσεις του ανταγωνισμού, με την επιβολή ισοδύναμων απαιτήσεων και για τα αεροπλάνα που είναι εγγεγραμμένα στα νηολόγια τρίτων χωρών 7 ότι, καθώς η Κοινότητα δεν έχει καμία αρμοδιότητα στα θέματα των νηολογίων τρίτων χωρών, οι ισοδύναμοι αυτοί στόχοι μπορεί μόνο να υλοποιηθούν περιορίζοντας τη λειτουργική εκμετάλλευση αεροπλάνων εγγεγραμμένων από την 1η Απριλίου 1999 στα νηολόγια τρίτων χωρών που δεν πληρούν τους απαιτούμενους όρους 7 ότι κατά τον καθορισμό της ημερομηνίας θέσπισης των περιορισμών αυτών πρέπει να ληφθεί υπόψη η τελική ημερομηνία διακοπής της εκμετάλλευσης των αεροπλάνων του κεφαλαίου 2, σύμφωνα με τους όρους της οδηγίας 92/14/ΕΟΚ του Συμβουλίου, της 2ας Μαρτίου 1992, για τον περιορισμό της χρησιμοποίησης των αεροπλάνων που υπάγονται στο παράρτημα 16 της σύμβασης για τη διεθνή πολιτική αεροπορία, τόμος 1 δεύτερο μέρος κεφάλαιο 2 δεύτερη έκδοση (1998) (5) 7 ότι πρέπει επίσης να ληφθεί υπόψη η εμβέλεια των διατάξεων μη εγγραφής για τα αεροπλάνα του κεφαλαίου 2, όπως αυτές καθορίζονται από την οδηγία 89/629/ΕΟΚ του Συμβουλίου, της 4ης Δεκεμβρίου 1989, για τον περιορισμό του θορύβου που προκαλείται από τα υποηχητικά αεριωθούμενα πολιτικά αεροπλάνα (6) 7

(11) ότι, προκειμένου να εξασφαλισθεί η ίση μεταχείριση των αεροπλάνων, ανεξάρτητα από το κράτος νηολόγησης, θα πρέπει να επιβληθεί και η διακοπή της εκμετάλλευσης αεροπλάνων νηολογημένων στα κράτη μέλη, σύμφωνα με τους όρους που επιβάλλονται και στα μη συμμορφούμενα αεροπλάνα που είναι νηολογημένα σε τρίτες χώρες 7

(12) ότι, εφόσον κύριος στόχος του μέτρου είναι να περιορισθεί ο θόρυβος στα κοινοτικά αεροδρόμια, ενδέχεται να απαλλάσσονται από τους κανόνες της μη εγγραφής και της μη εκμετάλλευσης τα αεροπλάνα των οποίων η λειτουργική εκμετάλλευση δεν γίνεται σε κοινοτικό έδαφος 7 ότι, προκειμένου οι προαναφερόμενοι κανόνες να αποδώσουν στο έπακρο τα περιβαλλοντικά τους οφέλη, είναι επίσης δυνατή η παροχή προσωρινών απαλλαγών, μόνο για τις πτήσεις έκτακτου χαρακτήρα 7

(13) ότι οι διατάξεις του παρόντος κανονισμού δεν θα εφαρμόζονται στα υπερπόντια διαμερίσματα που αναφέρονται στο άρθρο 227 παράγραφος 2 της συνθήκης, λαμβανομένης υπόψη της γεωγραφικής τους θέσης 7

(14) ότι είναι αναγκαία η συλλογή πληροφοριών όσον αφορά τις απαλλαγές που έχουν χορηγήσει τα κράτη μέλη 7

(15) ότι ρυθμίσεις για μεγαλύτερη συνεργασία σχετικά με τη χρήση του αερολιμένα του Γιβραλτάρ συμφωνήθηκαν στο Λονδίνο στις 2 Δεκεμβρίου 1987 από την Ισπανία και το Ηνωμένο Βασίλειο, σε κοινή δήλωση των υπουργών εξωτερικών των εν λόγω δύο κρατών μελών, και ότι οι ρυθμίσεις αυτές δεν έχουν ακόμη τεθεί σε εφαρμογή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Σκοπός

Σκοπός του παρόντος κανονισμού είναι να καθορίσει κανόνες για την αποτροπή της επιδείνωσης του συνολικού αντίκτυπου που έχει στην Κοινότητα ο θόρυβος των επαναπιστοποιημένων αεριωθούμενων υποηχητικών πολιτικών αεροπλάνων, περιορίζοντας ταυτόχρονα και τις ζημιές για το περιβάλλον.

Άρθρο 2 Ορισμοί

Για τους σκοπούς του παρόντος κανονισμού νοούνται ως:

1. «αεριωθούμενα υποηχητικά πολιτικά αεροπλάνα»: τα αεριωθούμενα υποηχητικά πολιτικά αεροπλάνα των οποίων η μέγιστη πιστοποιημένη μάζα, κατά την απογείωση, είναι 34 000 χιλιόγραμμα και άνω ή των οποίων η εσωτερική διαρρύθμιση επιτρέπει μέγιστη πιστοποιημένη χωρητικότητα άνω των 19 θέσεων επιβατών, για το συγκεκριμένο τύπο αεροπλάνου, εκτός από τις θέσεις πληρώματος, και τα οποία είναι εξοπλισμένα με κινητήρες με λόγο παράκαμψης κάτω του τρία,

2. «επαναπιστοποιημένα αεριωθούμενα υποηχητικά πολιτικά αεροπλάνα»: τα αεριωθούμενα υποηχητικά πολιτικά αεροπλάνα για τα οποία είχε αρχικά εκδοθεί πιστοποιητικό θορύβου με βάση τις προδιαγραφές του κεφαλαίου 2 ή ισοδύναμες προδιαγραφές ή για τα οποία δεν είχε αρχικά εκδοθεί πιστοποιητικό θορύβου και τα οποία έχουν τροποποιηθεί ώστε να πληρούν τις προδιαγραφές του κεφαλαίου 3 είτε άμεσα με τη λήψη τεχνικών μέτρων είτε έμμεσα με την επιβολή λειτουργικών περιορισμών. Τα αεριωθούμενα υποηχητικά πολιτικά αεροπλάνα για τα οποία αρχικά μπορούσε να εκδοθεί μόνο διπλό πιστοποιητικό βάσει των προδιαγραφών του κεφαλαίου 3 μέσω περιορισμών του βάρους πρέπει να θεωρούνται ως επαναπιστοποιημένα 7 αεριωθούμενα υποηχητικά πολιτικά αεροπλάνα τα οποία έχουν τροποποιηθεί ώστε να πληρούν τις προδιαγραφές του κεφαλαίου 3 με πλήρη αντικατάσταση των κινητήρων τους από νέους με λόγο παράκαμψης τρία ή περισσότερο, δεν πρέπει να θεωρούνται ως επαναπιστοποιημένα,

3. «κεφάλαιο 2» και «κεφάλαιο 3»: τις προδιαγραφές θορύβου που καθορίζονται στον τόμο 1 δεύτερο μέρος κεφάλαιο 2 και κεφάλαιο 3, αντιστοίχως, του παραρτήματος 16 της σύμβασης για τη διεθνή πολιτική αεροπορία, τρίτη έκδοση (Ιούλιος 1993),

4. «λειτουργικοί περιορισμοί»: οι περιορισμοί του βάρους που επιβάλλονται στο αεροπλάνο ή/και οι λειτουργικοί περιορισμοί που υπόκεινται στο πεδίο ελέγχου του πιλότου ή του φορέα λειτουργικής εκμετάλλευσης, όπως η μειωμένη χρήση πτερυγίων,

5. «εγγραφή ενός αεροπλάνου στα νηολόγια»: η επίσημη πράξη διά της οποίας καθορίζεται η εθνικότητα ενός αεροπλάνου μέσω της εγγραφής του στο εθνικό νηολόγιο κάποιου κράτους μέλους ή κάποιας τρίτης χώρας,

6. «το έδαφος της Κοινότητας»: το κοινοτικό έδαφος που υπόκειται στις διατάξεις της συνθήκης.

Άρθρο 3 Μη συμμορφούμενα αεροπλάνα

1. Τα επαναπιστοποιημένα αεριωθούμενα υποηχητικά πολιτικά αεροπλάνα δεν εγγράφονται στο εθνικό νηολόγιο κράτους μέλους από την 1η Απριλίου 1999.

2. Οι διατάξεις της παραγράφου 1 δεν θίγουν τα αεριωθούμενα υποηχητικά πολιτικά αεροπλάνα τα οποία ήταν ήδη εγγεγραμμένα στο νηολόγιο οποιουδήποτε κράτους μέλους κατά την 1η Απριλίου 1999 και έκτοτε παραμένουν νηολογημένα στην Κοινότητα.

3. Με την επιφύλαξη της οδηγίας 92/14/ΕΟΚ, και ιδίως του άρθρου 2 παράγραφος 2, από την 1η Απριλίου 2002 δεν επιτρέπεται η λειτουργική εκμετάλλευση στα αεροδρόμια της Κοινότητας των επαναπιστοποιημένων αεριωθούμενων υποηχητικών πολιτικών αεροπλάνων που είναι νηολογημένα σε κάποια τρίτη χώρα, εκτός εάν ο φορέας εκμετάλλευσης αυτών των αεροπλάνων μπορεί να αποδείξει ότι ήταν εγγεγραμμένα στα νηολόγια της εν λόγω τρίτης χώρας την 1η Απριλίου 1999 και ότι η λειτουργική τους εκμετάλλευση, μεταξύ της 1ης Απριλίου 1995 και της 1ης Απριλίου 1999, επεκτεινόταν στο έδαφος της Κοινότητας.

4. Στους αερολιμένες που βρίσκονται στο κοινοτικό έδαφος, δεν επιτρέπεται η λειτουργική εκμετάλλευση των επαναπιστοποιημένων αεριωθούμενων υποηχητικών πολιτικών αεροπλάνων που είναι εγγεγραμμένα στα νηολόγια των κρατών μελών, εκτός εάν τελούσαν ήδη υπό εκμετάλλευση εκεί πριν από την 1η Απριλίου 1999.

Άρθρο 4 Απαλλαγές

1. Τα κράτη μέλη επιτρέπεται να χορηγούν προσωρινές απαλλαγές από τις διατάξεις του άρθρου 3 για αεριωθούμενα υποηχητικά πολιτικά αεροπλάνα, η εκμετάλλευση των οποίων είναι τόσο έκτακτη που θα ήταν παράλογο να μην τους χορηγηθεί προσωρινή απαλλαγή, όπως για παράδειγμα σε έκτακτα περιστατικά. Τα κράτη μέλη μπορούν, υπό συνθήκες διαφάνειας και άνευ διακρίσεων, να περιορίσουν αυτές τις απαλλαγές σε ορισμένους αερολιμένες ή/και σε συγκεκριμένες περιόδους της ημέρας.

2. Τα κράτη μέλη δύνανται να χορηγούν απαλλαγές από τις διατάξεις του άρθρου 3 στα αεριωθούμενα υποηχητικά πολιτικά αεροπλάνα η λειτουργική εκμετάλλευση των οποίων γίνεται αποκλειστικά εκτός του κοινοτικού εδάφους.

3. Τα κράτη μέλη δύνανται να χορηγούν απαλλαγές από τις διατάξεις του άρθρου 3 για αεριωθούμενα υποηχητικά πολιτικά αεροπλάνα τα οποία έχουν μισθωθεί σε αερομεταφορέα και για το λόγο αυτό έχουν προσωρινά διαγραφεί από το νηολόγιο του κράτους μέλους στο οποίο ήταν εγγεγραμμένα κατά το εξάμηνο που προηγείται της 1ης Απριλίου 1999, υπό τον όρο ότι η κατά νόμον και η οικονομική κυριότητα του αεροσκάφους παραμένει στο κράτος μέλος.

4. Τα κράτη μέλη ενημερώνουν άπαξ του έτους την Επιτροπή για τις απαλλαγές που έχουν χορηγήσει δυνάμει του παρόντος άρθρου.

Άρθρο 5 Υπερπόντια διαμερίσματα

Ο παρών κανονισμός δεν εφαρμόζεται στα υπερπόντια διαμερίσματα που ορίζονται στο άρθρο 227 παράγραφος 2 της συνθήκης, ούτε ως προς τις διατάξεις περί εγγραφής επαναπιστοποιημένων αεριωθούμενων υποηχητικών πολιτικών αεροπλάνων στα νηολόγια των κρατών μελών, ούτε ως προς τη λειτουργική εκμετάλλευση αυτών των αεροπλάνων σε αεροδρόμια που ευρίσκονται στα προαναφερθέντα διαμερίσματα.

Άρθρο 6 Το αεροδρόμιο του Γιβραλτάρ

1. Η εφαρμογή του παρόντος κανονισμού στο αεροδρόμιο του Γιβραλτάρ τελεί υπό την επιφύλαξη των νομικών θέσεων που έχουν σχετικά το Βασίλειο της Ισπανίας και το Ηνωμένο Βασίλειο, όσον αφορά τη διαμάχη ως προς την κυριαρχία επί του εδάφους όπου βρίσκεται το εν λόγω αεροδρόμιο.

2. Η εφαρμογή των διατάξεων του παρόντος κανονισμού στον αερολιμένα του Γιβραλτάρ αναστέλλεται μέχρις ότου τεθούν σε εφαρμογή οι ρυθμίσεις που περιέχονται στην κοινή δήλωση των υπουργών εξωτερικών του Βασιλείου της Ισπανίας και του Ηνωμένου Βασιλείου, της 2ας Δεκεμβρίου 1987. Οι κυβερνήσεις του Βασιλείου της Ισπανίας και του Ηνωμένου Βασιλείου πρόκειται να ενημερώσουν το Συμβούλιο σχετικά με την ημερομηνία για τη θέση σε εφαρμογή αυτών των ρυθμίσεων.

Άρθρο 7 Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

. . .

Για το Συμβούλιο

Ο Πρόεδρος

(1) ΕΕ C 118 της 17.4.1998, σ. 20 και ΕΕ 329 της 27.10.1998, σ. 10.

(2) Γνώμη που διατυπώθηκε την 1 Ιουλίου 1998 (ΕΕ C 284 της 14.9.1998, σ. 1).

(3) Γνώμη του Ευρωπαϊκού Κοινοβουλίου της 16ης Σεπτεμβρίου 1998 (ΕΕ C 313 της 12.10.1998, σ. 94), κοινή θέση του Συμβουλίου της 16ης Νοεμβρίου 1998 και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(4) ΕΕ C 138 της 17.5.1993, σ. 1.

(5) ΕΕ L 76 της 23.3.1992, σ. 21 7 οδηγία όπως τροποποιήθηκε από την οδηγία 98/20/ΕΚ (ΕΕ L 107 της 7.4.1998, σ. 4).

(6) ΕΕ L 363 της 13.12.1989, σ. 27.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 10 Μαρτίου 1998, η Επιτροπή υπέβαλε στο Συμβούλιο πρόταση οδηγίας του Συμβουλίου για την εγγραφή στα νηολόγια και χρήση εντός της Κοινότητας ορισμένων τύπων αεριωθούμενων υποηχητικών πολιτικών αεροπλάνων, που έχουν τροποποιηθεί και για τα οποία έχει εκδοθεί εκ νέου πιστοποιητικό θορύβου, καθόσον συμμορφώνονται με τα πρότυπα του τόμου I δεύτερο μέρος κεφάλαιο 3 του παραρτήματος 16 της σύμβασης για τη διεθνή πολιτική αεροπορία, τρίτη έκδοση (Ιούλιος 1993) (1). Η πρόταση βασίζεται στο άρθρο 84 παράγραφος 2 της συνθήκης ΕΚ.

Το Ευρωπαϊκό Κοινοβούλιο έδωσε τη γνώμη του κατά την πρώτη ανάγνωση στις 16 Σεπτεμβρίου 1998 (2).

Η Οικονομική και Κοινωνική Επιτροπή έδωσε τη γνώμη της την 1η Ιουλίου 1998 (3).

Η Επιτροπή τροποποίησε την πρόταση λαμβάνοντας υπόψη της τη γνώμη του Ευρωπαϊκού Κοινοβουλίου και τη διαβίβασε στο Συμβούλιο στις 30 Σεπτεμβρίου 1998 (4).

Το Συμβούλιο ενέκρινε την κοινή του θέση σύμφωνα με το άρθρο 189 Γ της συνθήκης στις 16 Νοεμβρίου 1998.

II. ΣΚΟΠΟΣ ΤΗΣ ΠΡΟΤΑΣΗΣ

Σκοπός της πρότασης είναι να αποτραπεί η επιδείνωση του συνολικού αντίκτυπου του θορύβου κοντά στα κοινοτικά αεροδρόμια, με τη θέσπιση καθεστώτος για τη χρήση και την εγγραφή στα νηολόγια των ηχητικά τροποποιημένων παλαιότερων αεροπλάνων, των κοινώς λεγομένων «hushkitted aircraft».

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση ακολουθεί την πρόταση ως προς τα δύο κύρια στοιχεία της:

i) έναν κανόνα «μη εγγραφής», που απαγορεύει στα κράτη μέλη να προσθέτουν ηχητικά τροποποιημένα παλαιότερα αεροπλάνα στα νηολόγιά τους από την 1η Απριλίου 1999 και

ii) έναν κανόνα «μη χρήσης», που θα ισχύει από την 1η Απριλίου 2002 και αποσκοπεί στην απαγόρευση χρήσης, στο έδαφος της Κοινότητας, των μη συμμορφουμένων αεροπλάνων που έχουν εγγραφεί στα νηολόγια τρίτων χωρών.

Προκειμένου να εξασφαλισθεί η ίση μεταχείριση όλων των αεροπλάνων ανεξάρτητα από τη χώρα εγγραφής τους, η κοινή θέση περιέχει επίσης ένα τρίτο στοιχείο σχετικά με τα αεροπλάνα που έχουν εγγραφεί στα νηολόγια των κρατών μελών:

iii) έναν κανόνα «μη χρήσης», που θα ισχύει από την 1η Απριλίου 2002 και αποσκοπεί στην απαγόρευση χρήσης, στο έδαφος της Κοινότητας, των μη συμμορφουμένων αεροπλάνων που έχουν εγγραφεί στα νηολόγια των κρατών μελών.

Τα κράτη μέλη μπορούν να προβλέπουν απαλλαγές προσωρινού και έκτακτου χαρακτήρα.

Λόγω της γεωγραφικής τους θέσης, τα αεροδρόμια των γαλλικών υπερπόντιων διαμερισμάτων δεν καλύπτονται από τον κανονισμό.

Η εφαρμογή του κανονισμού στο αεροδρόμιο του Γιβραλτάρ αναστέλλεται εν αναμονή της διμερούς συμφωνίας μεταξύ των κρατών μελών που ενδιαφέρονται για τη χρήση του εν λόγω αεροδρομίου.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

1. Τροπολογίες του Κοινοβουλίου τις οποίες δέχθηκαν, εν όλω ή εν μέρει, το Συμβούλιο και η Επιτροπή

i) Η ακόλουθη τροπολογία έγινε δεκτή στο σύνολό της:

τροπολογία αριθ. 1, μετατροπή της οδηγίας σε κανονισμό.

ii) Οι ακόλουθες τροπολογίες έγιναν δεκτές κατ' ουσίαν, μολονότι χρησιμοποιήθηκε ελαφρώς διαφορετική διατύπωση και παρουσίαση:

Οι τροπολογίες αριθ. 2, 3 και 4, για νέες αιτιολογικές παραγράφους που εκφράζουν την ανάγκη να παρακολουθείται η εξέλιξη της κατάστασης όσον αφορά το θόρυβο από τα αεροπλάνα και, εάν επιβάλλεται, να προτείνονται νέα μέτρα, καθώς και την ανάγκη να απαγορευθεί η κατάχρηση των απαλλαγών, ενσωματώθηκαν ως δηλώσεις της Επιτροπής και του Συμβουλίου προς καταχώρηση στα πρακτικά του Συμβουλίου κατά το οποίο θα εκδοθεί ο κανονισμός. Οι συγκεκριμένες ημερομηνίες υποβολής νέων προτάσεων από την Επιτροπή απαλείφθηκαν για λόγους μεγαλύτερης ευελιξίας.

2. Τροπολογίες του Κοινοβουλίου τις οποίες δεν δέχθηκε ούτε η Επιτροπή ούτε το Συμβούλιο

Η τροπολογία αριθ. 5, για τη διατύπωση του άρθρου 3 παράγραφος 1, δεν έγινε δεκτή, με το επιχείρημα ότι το σχέδιο κειμένου κάλυπτε ήδη το περιεχόμενό της.

Η τροπολογία αριθ. 7, για τη δυνατότητα των κρατών μελών να ρυθμίζουν τη χρήση ορισμένων αεροπλάνων του κεφαλαίου 3 στα αεροδρόμιά τους μεταξύ 11 μ.μ. και 7 π.μ., δεν έγινε δεκτή, δεδομένου ότι τα κράτη μέλη δικαιούνται ήδη να επιβάλλουν περιορισμούς χρήσης βάσει του ισχύοντος κανονισμού (ΕΟΚ) αριθ. 2408/92.

V. ΤΡΟΠΟΠΟΙΗΣΕΙΣ ΤΟΥ ΣΥΜΒΟΥΛΙΟΥ ΠΟΥ ΔΕΝ ΒΑΣΙΖΟΝΤΑΙ ΣΕ ΠΡΟΤΑΣΕΙΣ ΤΟΥ ΚΟΙΝΟΒΟΥΛΙΟΥ

Εκτός από τις τροποποιήσεις που αναφέρθηκαν ήδη συνοπτικά ανωτέρω και ορισμένες μικρότερες αλλαγές συντακτικής φύσεως, ιδίως λόγω της μετατροπής της οδηγίας σε κανονισμό, το Συμβούλιο επέφερε τις ακόλουθες τροποποιήσεις στην πρόταση της Επιτροπής:

Αιτιολογικές σκέψεις

Το Συμβούλιο επαναδιατύπωσε τις αιτιολογικές σκέψεις, λαμβάνοντας υπόψη του τις τροποποιήσεις της πρότασης της Επιτροπής. Το Συμβούλιο προσέθεσε ορισμένες παραγράφους που απηχούν τις νέες διατάξεις του κειμένου.

Ορισμοί (άρθρο 2)

Το Συμβούλιο βελτίωσε τον ορισμό του «επαναπιστοποιημένου αεροπλάνου», όπου περιλαμβάνεται πλέον σαφέστερη μνεία της έκδοσης διπλού πιστοποιητικού και αναφέρονται, ιδίως, τα αεροπλάνα για τα οποία αρχικά μπορούσε να εκδοθεί μόνο διπλό πιστοποιητικό μέσω περιορισμών του βάρους, δεδομένου ότι αυτό κρίθηκε σύμφωνο με το σκοπό του κανονισμού, δηλαδή να μην υποβαθμισθεί η αποτελεσματικότητα των αεροπλάνων λόγω της επαναπιστοποίησης. Επιπλέον, το Συμβούλιο εξαίρεσε ρητώς τα αεροπλάνα των οποίων οι κινητήρες έχουν αντικατασταθεί πλήρως, δεδομένου ότι τα εν λόγω αεροπλάνα έχουν επιδόσεις θορύβου ανάλογες με εκείνα για τα οποία εκδόθηκε εξ αρχής πιστοποιητικό σύμφωνα με τα πρότυπα του κεφαλαίου 3.

Κανόνας «μη χρήσης» των μη συμμορφουμένων αεροπλάνων που έχουν εγγραφεί στα νηολόγια τρίτων χωρών (άρθρο 3 παράγραφος 3)

Προκειμένου να απλουστευθεί η εφαρμογή του κανονισμού όσον αφορά τα αεροπλάνα που έχουν εγγραφεί στα νηολόγια τρίτων χωρών, το Συμβούλιο καθόρισε σαφέστερη χρονική περίοδο κατά την οποία πρέπει να έχουν χρησιμοποιηθεί τα επαναπιστοποιημένα αεροπλάνα ώστε να μπορεί να συνεχισθεί η χρήση τους μετά την έναρξη ισχύος του κανόνα «μη χρήσης». Ο φορέας εκμετάλλευσης αυτών των αεροπλάνων πρέπει να αποδείξει ότι τα χρησιμοποιούσε σύμφωνα με τους κανόνες που θεσπίζονται στο άρθρο 3 παράγραφος 3.

Κανόνας «μη χρήσης» των αεροπλάνων που έχουν εγγραφεί στα νηολόγια των κρατών μελών (νέο άρθρο 3 παράγραφος 4 της κοινής θέσης)

Προκειμένου να εξασφαλισθεί η ίση μεταχείριση όλων των αεροπλάνων ανεξάρτητα από τη χώρα εγγραφής τους, το Συμβούλιο επέκτεινε στα αεροπλάνα που έχουν εγγραφεί στα νηολόγια των κρατών μελών τον κανόνα «μη χρήσης» στον οποίο υπόκεινται τα αεροπλάνα που έχουν εγγραφεί στα νηολόγια τρίτων χωρών προσθέτοντας την παράγραφο 4 στο άρθρο 3.

Απαλλαγές (άρθρο 4)

Το Συμβούλιο διέγραψε την άμεση μνεία των πτήσεων ανθρωπιστικής βοήθειας, κρίνοντας ότι οι πτήσεις αυτές καλύπτονται ήδη επαρκώς από το σχέδιο κειμένου για τις πτήσεις έκτακτου χαρακτήρα. Οι απαλλαγές μπορούν να περιορισθούν σε ορισμένα αεροδρόμια ή/και σε συγκεκριμένες περιόδους της ημέρας, ώστε να λαμβάνονται υπόψη οι τοπικές συνθήκες.

Το Συμβούλιο εισήγαγε τη νέα παράγραφο 3, ώστε να επιτρέπεται η απαλλαγή των αεροπλάνων τα οποία έχουν μισθωθεί σε αερομεταφορέα και για το λόγο αυτό έχουν προσωρινά διαγραφεί από το νηολόγιο του κράτους μέλους στο οποίο ήταν εγγεγραμμένα, δεδομένου ότι η πρακτική αυτή δεν θα πρέπει να θεωρηθεί αντίθετη προς το σκοπό του κανονισμού.

Γαλλικά υπερπόντια διαμερίσματα (νέο άρθρο 5 της κοινής θέσης)

Το Συμβούλιο εισήγαγε νέο άρθρο με το οποίο εξαιρούνται τα αεροδρόμια των γαλλικών υπερπόντιων διαμερισμάτων από την εφαρμογή του κανονισμού, δεδομένου ότι δεν πρόκειται για προσωρινή απαλλαγή κατά την έννοια του άρθρου 4 την οποία χορηγούν κατά περίπτωση τα κράτη μέλη.

Κυρώσεις (άρθρο 5 της πρότασης)

Το Συμβούλιο διέγραψε το άρθρο περί κυρώσεων, κρίνοντας ότι δεν έχει θέση σε έναν κανονισμό που αφορά αποκλειστικά τις διοικήσεις των κρατών μελών.

Υποβολή εκθέσεων σχετικά με τις απαλλαγές (νέο άρθρο 4 παράγραφος 4 της κοινής θέσης)

Το Συμβούλιο, κατόπιν αιτήματος της Επιτροπής, προσέθεσε μια παράγραφο που υποχρεώνει τα κράτη μέλη να ενημερώνουν την Επιτροπή σχετικά με τις απαλλαγές που χορηγούν.

Αεροδρόμιο του Γιβραλτάρ (νέο άρθρο 6 της κοινής θέσης)

Το Συμβούλιο ανέστειλε την εφαρμογή του κανονισμού στο αεροδρόμιο του Γιβραλτάρ εν αναμονή της σύναψης συμφωνίας μεταξύ των κρατών μελών που ενδιαφέρονται για τη χρήση του εν λόγω αεροδρομίου.

(1) ΕΕ C 118 της 17.4.1998, σ. 20.

(2) ΕΕ C 313 της 12.10.1998, σ. 94.

(3) ΕΕ C 284 της 14.9.1998, σ. 1.

(4) ΕΕ C 329 της 27.10.1998, σ. 10.